TOIMINTASUUNNITELMA VUODELLE 2016

Oulun Arkkitehtikilta ry:n hallitus pyrkii toteuttamaan seuraavanlaisia tavoitteita vuonna 2016.

Yleistä
Killan tarkoituksena on yhdistää Oulun yliopiston arkkitehtuurin tiedekunnan opiskelijoita, ajaa jäsentensä etuja, seurata opetusta ja pyrkiä vaikuttamaan siihen sekä työolosuhteisiin yleensä, lisätä ammatillista ja yleistä yhteiskunnallista tietoutta sekä järjestää huvi- ja harrastustoimintaa resurssien puitteissa. Vanhoja hyviksi havaittuja perinteitä jatketaan, mutta kilta on myös valmis kehittämään uutta toimintaa. Toiminnan edellytyksenä ovat aktiiviset hallituksen jäsenet ja toimihenkilöt, mutta myös muut innokkaat kiltalaiset, jotka ideoivat ja järjestävät tapahtumia ja muuta toimintaa oma-aloitteisesti.

Killan hallitus pyrkii kokoontumaan viikoittain puheenjohtajan johdolla. Keskustelua asioista sekä ideointia ja pohdintaa jatketaan iltakouluperiaatteella säännöllisesti. Säännöissä killan kokous on määritelty killan ylimmäksi päättäväksi elimeksi ja niitä järjestetään tarpeen tullen, kuitenkin vähintään yksi sekä keväällä että syksyllä. Kokouksista ilmoitetaan sähköpostilistalla ja killan nettisivuilla. Killan hallitus laatii killan ja kiltatalon toimintasuunnitelmat sekä talousarvion seuraavalle kalenterivuodelle ennen syyskokousta, jossa ne esitellään ja tarvittavin muutoksin hyväksytään. 

Talous
Killan puheenjohtaja ja taloudenhoitaja osallistuvat jatkossakin yhdistyksen talousasioihin liittyvään koulutukseen. 

Taloudenhoitaja vetää taloustyöryhmää yhdessä puheenjohtajan kanssa. Taloustyöryhmä seuraa budjetin toteutumista kuukausittain ja suunnittelee rahankäyttöä loppuvuoden osalta.

Killan kaikki ylimääräiset varat ja kannatusjäsentulot pyritään sijoittamaan lainan takaisinmaksuun. Lyhennysten jälkeen remonttitilille jäävä summa ohjataan keittiöremonttiin, jota varten rahaa kerätään lisäksi sponsorituloilla. 

Kevätkokousta ja tilinpäätöstä varten killan hallitus laatii toiminnantarkastajille ohjeistuksen. Tammi-lokakuun kirjanpito viedään tilitoimistoon tarkastettavaksi syyskokouksen jälkeen, kun seuraavan vuoden budjetti on hyväksytty.

Tiedotus
Tiedottamista jäsenistölle pyritään kehittämään entisestään.

Killan nettisivuja kehitetään käytettävämpään suuntaan ja niiden roolia killan arkistona vahvistetaan. Foorumille tallennetaan tietoa killan vanhoista aktiiveista ja tapahtumista tekstein ja valokuvin. Kuville tulee kehittää toimiva galleriajärjestelmä, jonka ylläpidosta vastaavat wwwelho ja valokuvaaja.

Killan virallisella Facebook-sivustolla esitellään killan toimintaa ja ajankohtaisia tapahtumia kuvin ja julkaisuin myös muille kuin killan jäsenille. Virallisen sivuston ylläpidosta ja päivittämisestä vastaavat puheenjohtaja, tiedotusvastaava ja vanha, sivuston kuva-arkistosta valokuvaaja, tiedotusvastaava, vanha ja graafikko. Sivun käyttöoikeudet ovat puheenjohtajalla, varapuheenjohtajalla, vanhalla sekä tiedotusvastaavalla.

Suhdevastaavan vastuualueena on tiedotus yhteistyöasioissa, muissa asioissa tiedotuksesta vastaa killan tiedotusvastaava.

Killan virallisella Instagram-tilillä julkaistaan kuvia killan toiminnasta ja tapahtumista. Instagram-tilin käyttöoikeudet annetaan aktiivisille toimijoille joita pyritään löytämään jokaiselta vuosikurssilta.

Kiltatalo
Toimintasuunnitelma, ks. liite. 
Kiltataloon liittyviä asioita käsitellään jatkossakin varapuheenjohtajan vetämässä talotyöryhmässä, joka on hyvä järjestää yhdessä iltakoulun kanssa.

Keittiöstä tehdään tutkitun materiaalin pohjalta kustannusarvio ja aikataulu, ja toteutetaan se alkusyksystä budjetin näin salliessa. Aloitetaan keittiökampanja ja rahoitus toteutetaan sponsorituloilla ja remonttitilillä olevalla pohjasummalla. Hyväksi todettua siivouskoulutusta jatketaan ja siivouksen käytäntöjä pyritään kehittämään jatkossakin. Vuokrauksen yhteydessä tarjottavia lisäpalveluja pyritään kehittämään kysynnän ja tarpeen mukaan. Voutien toimenkuvaa ja toimintatapaa tulee kehittää tulevaa Linnanmaalle muuttoa silmälläpitäen.
Kehitetään kiltatalon varauskalenteria voutien ja siivoojien yhteystyötä helpottamaan. 

Kiltatalon mainostamiseen panostetaan remontin jälkeen entistä enemmän. Aktivoidaan Kiltatalon Facebook-sivuja ja mainostamiselle etsitään uusia kanavia.

Tilakuviot
Killalla on edustaja tiedekunnan omassa tilatyöryhmässä, joka osallistuu uusien Linnanmaalle tulevien tilojen toteutussuunnitteluun. Opiskelijaedustaja raportoi hallitukselle aktiivisesti toteutussuunnittelun etenemisestä ja organisoi tarvittavin väliajoin yhteistyössä killan ja tiedekunnan kanssa kaikille opiskelijoille missä mennään -tilaisuuksia.

Fuksitoiminta
Fuksivastaavat ja pienryhmäohjaajat aktivoivat fukseja osallistumaan entistä enemmän killan toimintaan. Yhdessä paimenensa ja pienryhmäohjaajien kanssa fuksivastaava kasvattaa fukseista täysipainoisia arkkari-Teekkareita Wappuun mennessä. Innostusta Teekkarikulttuuria kohtaan pyritään ylläpitämään mm. osallistumalla tempauksiin ja fuksijäynäkisoihin. Menestystä fuksisuunnistuksessa ja lumenveistokisoissa jatketaan. Laulumaratonille osallistutaan myös ja kehitetään sen yhteydessä fuksicursiolla esiteltävää lauluntekoperinnettä.

Uudet fuksit toivotetaan tervetulleiksi jo ennen syyslukukauden alkua kotiin lähetettävällä kirjeellä, jossa onnitellaan opiskelupaikasta maailman pohjoisimmassa arkkitehtikoulussa.

Fuksicursio Hailuotoon järjestetään alkusyksystä ja tapahtumaan järjestetään yhteinen bussikuljetus.

Jo usean vuoden jatkunutta perinnettä yhteisistä fuksisitseistä Sähköinsinöörikillan kanssa jatketaan. Fuksisitsit pyritään järjestämään syyslukukaudella.

Yhteistyö arkkitehtuurin tiedekunnan kanssa
Killan puheenjohtaja toimii edustajana tiedekunnan johtoryhmässä. Arkkitehtuurin tiedekunnan tiedekuntahallituksessa killan ja opiskelijoiden edustajia ovat vaaleilla valitut aktiivijäsen ja varajäsen. Tiedekuntahallituksen opiskelijajäsen osallistuu sekä yliopiston että ylioppilaskunnan järjestämiin koulutuksiin. Tiedekuntahallituksen opiskelijaedustaja on aktiivisesti yhteydessä killan hallitukseen (raportointi viikoittaisissa kokouksissa, iltakouluun osallistuminen jne.).

Arkkitehtuurin tiedekunnan koulutusohjelmatoimikunnassa (KOTA) jatkaa entiseen tapaan vähintään kaksi edustajaa, siten että kandi- ja maisterivaiheen opiskelijat ovat edustettuina. 
Kilta pyrkii järjestämään kursseja yhteistyössä eri oppiaineiden kanssa, jos siihen löytyy perusteita.

Kilta on vuoden aikana tarvittaessa mukana osastolla pidettävien tapahtumien, kuten palauteiltapäivien järjestelyissä. Kilta osallistuu myös aktiivisesti fuksien perehdyttämiseen orientoivalla jaksolla erityisesti fuksivastaavien ja pienryhmäohjaajien välityksellä. Kilta pyrkii näkymään myös syksyn Abipäivillä ja osallistumaan niiden järjestelyihin tiedekunnan edustajan johdolla.

Palauteiltapäivien lisäksi opiskelijoiden palautetta opetuksesta kerätään ympäri vuoden killan Kopoboxiin. Kopoboxi toimii killan nettisivujen kautta ja sen ylläpidosta vastaa wwwelho ja viestien eteenpäin toimittamisesta vastaa koulutuspoliittinen vastaava. Vastaava myös huolehtii kopoboksin saattamisesta opiskelijoiden tietoon. Kopoboksiin luodaan myös käyttömahdollisuus englanniksi. 

Kilta pyrkii kehittämään opiskelua arkkitehtuurin tiedekunnassa ja hakee opintoja tukeviin tapahtumiin ja ideoihin tarvittaessa apurahaa.

Yhteydenpito muihin
Yhteydenpitoa Tampereen ja Otaniemen arkkitehtikiltoihin jatketaan edellisvuosien tapaan mm. Arkkitehtiopiskelijapäivien ja Arkkitehtiopiskelija-lehden merkeissä sekä kesällä Vähä-Kiljavalla järjestettävien arkkitehtiopiskelijatapaamisten osalta. Lisäksi kaikkiin yhteisiin tapahtumiin pyritään järjestämään aktiivien kokous, jossa vaihdetaan kuulumisia ja kehitetään yhteistyötä. Killan hallitus osallistuu myös sisarkiltojen vuosijuhliin. Muihin Oulun seudun opiskelijajärjestöihin pidetään yhteyttä tiiviisti. Kilta kehittää diplomaatin johdolla yhteydenpitoa rakennusarkkitehtiopiskelijoihin (Arkko)

Puheenjohtaja osallistuu Oulun Teekkariyhdistyksen (OTY) puheenjohtajapalavereihin ja toimii yhdyshenkilönä OTYyn ja TEKiin. Kilta osallistuu paikallisiin opiskelijatapahtumiin aktiivisesti ja pyrkii menestymään niissä, kuten aikaisempinakin vuosina. OTYn WappuComiteaan valitaan killastamme kaksi edustajaa, joista vähintään toinen on killan diplomaatti. Fuksivastaavat ovat osa OTYn fuksijaosta. Lisäksi killasta valitaan edustajat Tempaus- ja Kulttuuritoimikuntaan (TeKuToKu) sekä Teekkareiden Koulutuspoliittiseen Lupiin (TeKoLuPi). Killan suhdevastaava kuuluu OTYn Teekkareiden Ilmiömäiseen Suhteita Vaalivaan Komiteaan (TISuVaKo).

Kilta tekee jatkossakin yhteistyötä SAFAn ja TEKin kanssa. SAFA-info järjestetään SAFAn aikataulujen mukaan. Myös ATL:n puheenjohtaja sekä SAFAn opiskelija-asiamies kutsutaan paikalle. TEK pyydetään esittäytymään alkusyksyn fuksi-infoon. TEKiltä ja SAFAlta pyydetään avustusta killan järjestämiin tapahtumiin sekä Kiltataloa koskeviin hankintoihin. Kilta osallistuu ja kannustaa jäseniään osallistumaan aktiivisesti Opiskelija-SAFAn (O-SAFA) toimintaan ja kokouksiin.

Kannatusjäsenet ja yhteistyökumppanit
Kannatusjäsenjärjestelmää jatketaan ja sitä pyritään edelleen kehittämään. Suhdevastaavan tulee pyrkiä uusimaan vanhat kannatusjäsensopimukset niiden umpeuduttua sekä hankkia
uusia mahdollisuuksien mukaan. Suhdevastaava pitää kannatusjäsenistä ajan tasalla olevaa tietokantaa, joka toimii pohjana seuraavien vuosien kannatusjäsentoiminnalle. Kannatusjäsenpaketeista saatavat tulot suunnataan lainan takaisin maksuun, kiltatalon ylläpitoon ja 10 % suunnataan killan lehtiin. Suhdevastaava järjestää opiskelijoille yrityspäivän. Vuonna 2016 tutkitaan mahdollisuutta järjestää yrityspäivä syksyllä AO-päivien yhteydessä.

Suhdevastaava ylläpitää Arkkarikorttia, kehittää sen ominaisuuksia ja pyrkii päivittämään yhteistyökumppaneita tarpeen mukaan. Suhdevastaava pitää yhteyttä killan kaikkiin yhteistyökumppaneihin.

Suhdevastaava on aktiivisessa roolissa lainan takaisin maksussa sekä jatkoremonttiin liittyvässä varainkeruussa.

Kilta muistaa yhteistyökumppaneitaan joulutervehdyksellä.

Kansainväliset opiskelijat
Killan hallitus esittäytyy uusille kv-opiskelijoille. Killan kv-vastaava pitää vaihto- ja kv-tutkinto-opiskelijoista huolta sekä kehittää nettisivujen englanninkielisestä osiosta eräänlaisen info/survival-paketin Ouluun opiskelemaan saapuville. Kv-opiskelijoita tiedotetaan killan tapahtumista ja otetaan entistä aktiivisemmin mukaan viikoittaiseen toimintaan (esim. liikuntavuorot).
Kv-opiskelijoille järjestetään Suomi-ilta, jossa tarjotaan perinteistä suomalaista ruokaa ja juomaa. Kiltaan liittyvät kv-opiskelijat kutsutaan mukaan fuksicursiolle. Tavoitteena on tutustuttaa ulkomaiset opiskelijat suomalaiseen arkkari-, Teekkari- sekä opiskelijakulttuuriin pohjoisen pallonpuoliskon päräyttävimmässä yliopistokaupungissa. 

Alumnitoiminta
Killan Vanha aloittaa alumni-järjestelmän, jotta yhteydet vanhoihin opiskelijoihin saadaan herätettyä. Vanha osallistuu OYYn sekä OTYn alumnijaostojen toimintaan.

Historiikki
Historiikkiä varten kerätään materiaalia ja vanhojen kilta-aktiivien haastatteluita. Uutta alumnijärjestelmää hyödynnetään tietojen keräämisessä. Historiikki ilmestyy killan 60-vuotisjuhlilla 2019. Historiikin tekemisestä vastaa vanha ja sihteeri.

Juhlat
Killan järjestämiä juhlia ovat jatkossakin Ööpisgaala, Barbaariset Bakkanaalit, Open Stage ja pikkujoulut. Pikkujoulut järjestää ensimmäinen vuosikurssi, Bakkanaalit toinen vuosikurssi kulttuurivastaavan avustuksella, Ööpisgaalan excu-ryhmä ja Open Stage:n kulttuurivastaava. Muitakin juhlia voidaan järjestää, mutta niiden laatuun on kiinnitettävä suurta huomiota. Wappuinfo järjestetään entiseen tapaan illanviettona Kiltatalolla hyvissä ajoin ennen Wappua. Ööpisetkoilla tarjoillaan killan perinteikäs wappubooli.

Syksyllä 2016 järjestetään Prosessikillan kanssa sitsit.

AO-päivät
AO-päivät järjestetään Oulussa syksyllä 2016 ja sitä varteen perustetaan uusi toimihenkilöpesti, AO-päivävastaava. AO-päivät rahoitetaan sponsorituloilla. Ohjelmassa on perinteisesti luentoja, workshop, sitsit sekä hauskaa yhdessäoloa. Diplomaatti avustaa AO-päivävastaavaa järjestelyissä.

Rakennussuojelu
Arkkitehtikilta pyrkii osallistumaan rakennusten suojeluun Oulun seudulla, mikäli suojelun arvoisia kohteita löytyy. Kilta saa halutessaan ohjausta suojeluun liittyvissä asioissa tiedekunnalta. Kilta voi ottaa julkisesti kantaa liittyen kaupungin rakentamis- ja kaavoitussuunnitelmiin ja järjestää erilaisia tempauksia kantansa esilletuomiseksi. Rakennussuojeluasioissa kilta voi tehdä yhteistyötä historian opiskelijoiden kanssa, joita rakennussuojeluasiat myös kiinnostavat.

Kulttuuri
Kilta jatkaa oman kunnianhimoisen Alkkari-kiltalehtensä julkaisemista jatkossakin. Killan lehtivastaava johtaa lehden toimitusta ja hankkii uusia innokkaita toimijoita lehteä toimittavaan työryhmään. Työryhmä ja suhdevastaava yhdessä huolehtivat mainosten hankkimisesta lehteen. Alkkaria julkaistaan vähintään kaksi kertaa vuodessa, mutta kuitenkin niin, että jokaisen lehden laatu pysyy erinomaisena. 

Killan leffakerho jatkaa toimintaansa kulttuurivastaavan järjestämänä n. 2 kertaa kuukaudessa tiedekunnan tarjoamissa tiloissa.

Kilta järjestää kiltiskirppiksen 1-2 kertaa vuodessa kiltatalolla.

Kilta järjestää viinikurssin keväällä. Vuoden 2016 viinit: kuohuviinit. Viinikurssin järjestävät emännät.

Urheilu
Kilta osallistuu joukkueella jatkossakin lumenveistokisoihin ja laskiaiseen, kirkkovenesoutuihin ja fuksiurheilukisoihin, jalkapallomittelöihin sekä muihin vastaaviin tapahtumiin. Nilkkoja ei saa rikkoa. Killan viikoittaisista liikuntavuoroista pidetään kiinni ja niitä pyritään kehittämään lajikysynnän mukaan. Liikuntavuoroista tiedotetaan aktiivisesti, jotta kaikki kiinnostuneet pääsevät mukaan. Urheilucursio-toimintaa jatketaan.

Kilta osallistuu alkuvuodesta Tampereella järjestettäviin Akateemisen Kyykän maailmanmestaruuskisoihin.

Kiltatalo	Talousarvio
ks.liite 		ks.liite

_____________________________________
Oulussa 20.11.2014
Jukka-Pekka Koistinen
Puheenjohtaja, Oulun arkkitehtikilta ry